SKRIFTLIG FORESPØRGSEL E-2039/99

af Monica Frassoni (Verts/ALE) til Kommissionen

(3. november 1999)

Om: Vejtunnel i havnebyen Olbia på Sardinien

Udviklingen af handelshavnen i Olbia, der er klassificeret som værende af national betydning, da der årligt passerer over tre mio. tons varer og to mio. passagerer gennem den, er underlagt den havnereguleringsplan, der udarbejdedes i 1980 og godkendtes ved ministerielt dekret af 26.6.1981. I henhold til denne plan skulle der anlægges en hævet forbindelsesvej mellem viadukt Nord og viadukt Syd og Isola Bianca-anløbsbroen. I strid med planen gav ANAS (Azienda Nazionale Autonoma Strade) den 3.10.1991 det romerske firma Tor di Valle kontrakt på bygningen af en tunnel i stedet for en hævet forbindelsesvej, og i oktober 1998 påbegyndtes arbejdet. Kontrakten blev tildelt uden forudgående udbud. Under bygningen af tunnelen og frakørselsvejene, for hvilke der ikke er foretaget nogen miljøindvirkningsvurdering, er der gjort vigtige 1500 år gamle arkæologiske fund, som tyder på, at der er tale om nogle af de mest enestående fund på Sardinien i de senere år. Kontoret for overopsyn med den kunstsneriske arv har derfor sat en delvis stopper for arbejdet og undersøger i øjeblikket sagen nærmere. Efter tunnelen er der planlagt andre havnearbejder, f.eks. udgravning af havnebassiner mellem den gamle anløbsbro, il Busazza og via Genova, som strider mod havnereguleringsplanen, og for hvilke der ikke er foretaget miljøindvirkningsvurderinger. Efter at organisationen Foundation for Environmental Education in Europe har gjort opmærksom på problemet, har den italienske miljøminister slået fast, at det er nødvendigt med en miljøindvirkningsvurdering for såvel reguleringsplanen for havnen i Olbia som for enhver anden plan af denne type(1). Ministerpræsidenten(2) og Regionen Sardinien(3) havde tidligere givet udtryk for en lignende opfattelse. Til trods for disse klare udtalelser og skønt der i henhold til direktiv 85/337/EØF skal foretages miljøindvirkningsvurderinger for handelshavne, der anløbes af skibe med en tonnage på over 1350 t, således som det er tilfældet med havnen i Olbia(4), fortsætter arbejderne, uden at der er foretaget en sådan vurdering.

Hvad agter Kommissionen at gøre for at sikre, at direktiv 85/337/EØF overholdes, og at der foretages en miljøindvirkningsvurdering af det igangværende arbejde i havnen i Olbia, navnlig af ovenfor omtalte tunnel og frakørselsveje? Mener Kommissionen ikke, at der i forbindelse med tildelingen af kontrakten for bygningen af tunnelen uden forudgående offentligt udbud er sket overtrædelse af de europæiske bestemmelser om offentlige indkøbsaftaler(5)?

(1) Jf. cirkulære 448/VIA/A.55.3 af 21.1.1999.

(2) Jf. cirkulære UCA/1.1.24488/1 af 14.11.1991.

(3) Jf. beslutning fra Regionen Sardinien nr. 14/53 af 15.4.1997.

(4) Jf. bilag 1 til Rådets direktiv 85/337/EØF af 27.6.1985, EFT L 175 af 5.7.1985, s. 40.

(5) Jf. Rådets direktiv 92/50/EØF af 18.6.1992 (EFT L 209 af 24.7.1992, s. 1), 93/36/EØF af 14.6.1993 (EFT L 199 af 9.8.1993, s. 1) og 93/37/EØF af 14.6.1993 (EFT L 199 af 9.8.1993, s. 54).

Svar afgivet på Kommissionens vegne af Margot Wallström

(21. december 1999)

Det arbejde, som det ærede medlem henviser til, falder ind under Rådets direktiv 85/337/EØF af 27. juni 1985

om vurdering af visse offentlige og private projekters indvirkning på miljøet(1), idet der er tale om et projekt inden for en af de kategorier, der er nævnt i bilag II til direktivet (pkt.12: ændring af projekter i bilag I). Sådanne projekter bør gøres til genstand for en miljørisikovurdering (VVM), når medlemsstaterne finder det påkrævet på grund af deres karakter. Medlemsstaterne anses imidlertid for at være forpligtede til at foretage en forhåndsvurdering for at fastslå, hvorvidt projekter omfattet af bilag II skal underkastes en VVM-procedure.

Kommissionen kender ikke noget til den situation, som det ærede medlem omtaler, men vil tage de nødvendige skridt til at indhente nærmere oplysninger herom og sikre sig, at fællesskabslovgivningen overholdes.

(1) Direktiv 97/11/EF om ændring af direktiv 85/337/EØF er ikke relevant i denne sammenhæng, da det kun finder anvendelse på anmodninger om tilladelse indgivet til myndighederne efter 14. maj 1999.